Broj: 711-I-345-P-371-18/19-02-18

Zagreb, 18. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), povodom vlastitih saznanja o mogućem sukobu interesa **dužnosnika Đure Popijača, predsjednika Uprave trgovačkog društva PETROKEMIJA d.d. do 31. listopada 2018.,** na 35. sjednici, održanoj 18. siječnja 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Đure Popijača, predsjednika Uprave trgovačkog društva PETROKEMIJA d.d. do 31. listopada 2018., zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije člana i zamjenika predsjednika Nadzornog odbora trgovačkog društva FINA gotovinski servisi d.o.o., u razdoblju od 7. veljače 2017. do 17. ožujka 2017.g.**
2. **Poziva se dužnosnik Đuro Popijač da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu istog Zakona. Uvidom u Registar dužnosnika Povjerenstvo je utvrdilo da je Đuro Popijač obnašao dužnost predsjednika Uprave trgovačkog društva PETROKEMIJA d.d. od 7. veljače 2017. do 31. listopada 2018., koje je trgovačko društvo u tom razdoblju bilo u većinskom vlasništvu Republike Hrvatske. Stoga je Đuro Popijač, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Predsjednica Povjerenstva Nataša Novaković otklonila je svoje sudjelovanje u radu na naslovnom predmetu, sukladno članku 24. Pravilnika o načinu rada i odlučivanja Povjerenstva za odlučivanje o sukobu interesa („Narodne novine“ broj 105/14.), s obzirom da joj je dužnosnik Đuro Popijač nekoliko godina bio neposredno nadređena osoba kod bivšeg poslodavca, Hrvatske udruge poslodavaca.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Dužnosnik je Povjerenstvu dana 5. ožujka 2018.g. podnio Izvješće o imovinskom stanju dužnosnika, povodom stupanja na dužnost člana Uprave društva PETROKEMIJA d.d. Dužnosnik je u navedenom Izvješću prijavio podatak da uz obnašanje navedene dužnosti istovremeno i član Nadzornog odbora trgovačkog društva FINA gotovinski servisi d.o.o. te podatak da za ovu funkciju prima mjesečnu naknadu u neto iznosu od 2.000,00 kuna.

Uvidom u povijesni izvadak iz sudskog registra Trgovačkog suda u Zagrebu Povjerenstvo je utvrdilo da je pod matičnim brojem subjekta 080707141 upisano trgovačko društvo FINA gotovinski servisi d.o.o., OIB: 27215039100, sa sjedištem u Zagrebu. Kao jedini osnivač i član toga trgovačkog društva upisana je Financijska agencija. Uvidom u povijesni izvadak za ovo trgovačko društvo utvrđeno je da je Đuro Popijač, s osobnim podacima istovjetnima podacima navedenim u izvješću o imovinskom stanju dužnosnika, obavljao funkciju člana i zamjenik predsjednika Nadzornog odbora od 2. studenog 2016. do 17. ožujka 2017.g.

Slijedom navedenog dužnosnik je obavljao navedenu funkciju istovremeno uz obnašanje dužnosti u razdoblju od stupanja na dužnost 7. veljače 2017. do 17. ožujka 2017.g., kada je prestao biti članom Nadzornog odbora društva FINA gotovinski servisi d.o.o., pri čemu, kao dodatna okolnost, iz podatka koji je naveo u izvješću o imovinskom stanju proizlazi da je za obavljanje navedene funkcije primio i novčanu naknadu.

Iz prikupljenih podataka i dokumentacije Povjerenstvo je steklo saznanja koja upućuju na mogućnost da je dužnosnik Đuro Popijač počinio povredu članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije člana i zamjenika predsjednika Nadzornog odbora trgovačkog društva FINA gotovinski servisi d.o.o. u razdoblju od 7. veljače 2017. do 17. ožujka 2017.g. Stoga je Povjerenstvo, na temelju članka 39. stavka 1. ZSSI-a, odlučilo pokrenuti postupak sukoba interesa protiv dužnosnika Đure Popijača, kao u točki I. izreke.

Sukladno članku 39. stavku 3. ZSSI-a, u točki II. izreke poziva se dužnosnik Đuro Popijač da, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja ove odluke. Poziva se dužnosnik da uz očitovanje Povjerenstvu dostavi relevantnu dokumentaciju s kojom raspolaže, a kojom će potvrditi svoje navode.

Tijekom postupka pred Povjerenstvom potrebno je utvrditi okolnosti postupanja dužnosnika vezano za predmetnu moguću povredu članka 14. stavka 1. ZSSI-a. Povjerenstvo će po potrebi podatke zatražiti od nadležnih tijela javne vlasti.

ZAMJENIK PREDSJEDNICE POVJERENSTVA

 Davorin Ivanjek, dipl.iur.

Dostaviti:

1. Dužnosnik Đuro Popijač, elektroničkom dostavom
2. Objava na internetskoj stranici Povjerenstva
3. Pismohrana